**Frode Berg-saken** er en sak om spionasjevirksomhet i Russland. Den begynte da den pensjonerte norske grenseinspektøren Frode Berg (f. 1957) ble arrestert i Moskva den 5. desember 2017, anklaget for brudd på paragraf 276 i den russiske straffeloven, som handler om spionasje. Anklagen gikk ut på kontakt med en russer, Aleksej Zjitnjuk, som skulle overlevere hemmelige dokument med informasjon om den russiske marinen, spesielt fra skipsverftssenteret Zvjozdotsjka.  En dobbeltagent, Vasilij Zemljakov, hadde en sentral rolle i avsløringen av den norske e-operasjonen fra 2014. Den 16. april 2019 ble Frode Berg dømt til 14 års fengsel under strengt regime. Han ble benådet av russiske myndigheter og overlevert til Norges ambassade i Litauen 15. november samme år.

Arrest og fengsel
-----------------

Berg ble pågrepet 5. desember 2017. Rosbalt rapporterte at Frode Berg hadde med seg to brev som styrket mistanken mot ham, og at han hadde 3000 euro i kontanter da han ble pågrepet. FSB, som arresterte ham, mente han hadde tilknytning til den norske etterretningstjenesten og amerikanske CIA.

Han ble ført til Lefortovo fengsel, der han etter hvert fikk kontakt med Norges ambassade i Moskva. Familien til Berg fikk ansatt en russisk forsvarer, Ilja Novikov, og det ble også oppnevnt en norsk forsvarer, advokat Brynjulf Risnes. Som tolk ble det først oppnevnt en tidligere bekjent av Berg, Anatolij Voznjuk, men han var ansatt i FSB, og Berg ville ikke fullt ut samarbeide i etterforskingen før Voznjuk ble skiftet ut.

Frode Berg ble domfelt 16. april 2019 for å ha overlevert eller sendt til sammen 15 000 euro til en russisk kontakt i forbindelse med innsamling av hemmeligstemplet materiale i Russland. Dommen lød på 14 års fengsel under strengt regime. Dommen var i overenstemmelse med aktors påstand.

Forsøk på å få Frode Berg løslatt
---------------------------------

En støttegruppe for Frode Berg ble etablert i Finnmark, som blant annet samlet inn penger for å lette situasjonen i fengselet for Berg. Han ble også innvilget fri rettshjelp fra den norske stat, og det ble søkt om løslatelse mot kausjon, men anken ble avslått i det russiske rettssystemet.

Novikov uttalte at Norge og Russland burde kunne bli enige om at Frode Berg kunne utveksles mot en russisk spion som er fengslet i et tredje land. Litauen ble nevnt i denne sammenheng. I samband med Mikhail Botsjkarev-saken i Norge ble det også fra Risnes sin side skapt håp om at Berg kunne utveksles med Botsjkarev dersom den siste ble kjent skyldig i spionasje. Dette hendte ikke, og Botsjkarev ble satt fri fredag 19. oktober 2018 og fikk reise hjem til Russland.

Norske myndigheter arbeidet kontinuerlig for at Frode Berg skulle komme tilbake til Norge,og støttegruppa var alvorlig bekymret for hans helsetilstand.

Rettssak og dom
---------------

Rettssaken på vårparten 2019 handlet om spionasje mot de russiske atomubåtene med våpensystemer i Severodvinsk-området. En dobbeltagent, Vasilij Zemljakov, hadde en sentral rolle i avsløringen av den norske e-operasjonen helt fra 2014. Zemljakov arbeidet ved skipsverftssenteret Zvjozdotsjka i Severodvinsk. Han ble forsøkt vervet som spion for den norske etterretningstjenesten i 2014, trolig for å rapportere om egenskapene hos en spesiell russisk ubåt «Sarov» (B-90), som kan føre en torpedo, Poseidon]. Ifølge statsadvokat Milana Digajeva var han blitt tilbudt hard valuta i bytte mot opplysninger om arbeidsplassen. Zemljakov ville ikke bli spion og rapporterte vervingsforsøket til FSBs. Deretter opererte han som dobbeltagent.

Det ble avslørt at Frode Berg hadde postlagt konvolutter med 3 000 euro ved flere anledninger, samt et minnekort med beskjeder til Zemljakov, kamuflert i hemmelige koder, som FSB raskt klarte å knekke. Den 16. april 2019 ble Frode Berg dømt til 14 års fengsel under strengt regime. I sammendraget av dommen mot Berg står det at alle pengene han har sendt til Vasilij Zemljakov, 15 000 euro, ble overført til den russiske statskassen.

Utveksling av spiondømte mellom Russland og Litauen
---------------------------------------------------

Den litauiske nyhetstjenesten BNS meldte 16. oktober 2019 at det hadde blitt forhandlet frem en utvekslingsavtale som gjaldt en fange i Litauen og en nordmann som var dømt for spionasje i Russland. Dagen etter, den 17. oktober, ble det sendt en søknad om benådning av Frode Berg til president Vladimir Putin. Frode Berg ble benådet 11. november 2019. Berg og to litauiske statsborgerne, Jevgenij Matjatitsj og Arstid Tamosjait, ble overlevert til Litauen den 15. november 2019. Flere kilder opplyste at Berg og de to litauerne ble utvekslet mot to russiske spiondømte, Nikolaj Filiptsjenko og Sergej Moisejenko, som var dømt til ti års fengsel i Litauen for spionasje for Russland i 2017 og 2016. Sikkerhetsmyndighetene i Litauen mente Filiptsjenko forsøkte å rekruttere muldvarper som skulle brukes til å spionere på Litauens president.

Overleveringen av Berg skjedde på grensen mellom Litauen og Russland, ifølge myndighetene i Litauen i en pressekonferanse fredag 15 november. Frode Bergs advokat Brynjulf Risnes bekreftet overfor Dagbladet at det var mannskaper fra E-tjenesten som hadde ansvaret for Bergs sikkerhet og for å bringe ham hjem fra Litauen. Frode Berg var tilbake i Norge 16. november 2019.

I henhold til litauiske kilder var løslatelsen av Frode Berg et resultat av et samarbeid mellom norsk, litauisk og amerikansk etterretningstjeneste.

Kritikk mot etterretningstjenesten
----------------------------------

Det har vært rettet kritikk mot norsk etterretningstjeneste i forbindelse med denne saken.

Den 22. april 2018 sa Bergs forsvarere til NRK og *Dagbladet* at Berg var i Moskva på oppdrag fra den norske etterretningstjenesten og at russiske myndigheter mente at Berg hjalp til med å samle inn russiske statshemmeligheter på vegne av etterretningstjenesten allerede fra sommeren 2015.

Bergs advokater har opplyst at to nordmenn ba ham «*ta med pengene og postlegge dem i Russland*.»

Novikov hevdet også at det var grunn til å tro at det var opprettet hemmelig kontakt mellom FSB og etterretningstjenesten. Den russiske forsvareren sa også til *Dagbladet* at Frode Berg var sikker på at mannen som han møtte i Oslo høsten 2017, og som bad ham reise til Moskva, arbeidet for norsk etterretningstjeneste.

Berg fikk også en mobiltelefon, som *Aftenposten* hevdet hadde krypteringsteknologi. FSB uttalte at de kunne bevise at Berg skulle sende penger til en mann, V.A. Zemljakin, som i retur skulle sende gradert informasjon om den russiske Nordflåten til en adresse disponert av den norske etterretningstjenesten.

Etter han kom hjem la Berg inn krav om erstatning fra staten i forbindelse med utgifter han har hatt under fengselsoppholdet, deriblant en reiseregning på 820 000 kroner.Han er kritisk til E-tjenestens ledelse. Den 23. januar 2020 ble det kjent at staten gir Berg 4,3 millioner kroner i erstatning for fengslingen.

Ansvarlige for skandalen
------------------------

Den 26. februar 2021 sendte EOS-utvalget over en rapport om Frode Berg-saken til Stortinget. Rapporten ble gradert så høyt at selve graderingsnivået var hemmelig. Kun et fåtall personer fikk lese rapporten i et lukket rom på Stortinget.Nedgradering av rapporten ble diskutert i Stortinget, men ble avvist av Stortingets presidentskap.Muligheter for nedgradering på et senere tidspunkt foreligger.
Så langt, har det at norsk etterretningstjeneste vervet og sendte en pensjonert offiser på et oppdrag inn i Russland, ikke fått noen konsekvenser for ledelsen i den norske etterretningstjenesten, eller for den daværende politiske ledelsen i Forsvarsdepartementet.
Tidligere etterretningssjef Kjell Grandhagen, som ledet E-tjenesten da Frode Berg dro på de første oppdragene inn i Russland er død. Hans etterfølger Morten Haga Lunde gikk av høsten 2020.
Forsvarsminister og den politisk ansvarlige for E-tjenesten da Frode Berg ble sendt på oppdrag inn i Russland var Ine Eriksen Søreide.

Referanser
----------

1. ↑  Nora Thorp Bjørnstad; Erlend Skeivik; Ola Haram (13. mai 2018). «FSB: Her ble den topphemmelige informasjonen til E-tjenesten postlagt». *VG*. Besøkt 25. januar 2020.
2. 1 2  Alf R. Jacobsen (21. november 2019). «Dommedagsvåpen lokket E-staben i fella». *Nettavisen*. Besøkt 25. januar 2020.
3. 1 2  Per Anders Johansen; Robert Gjerde (22. november 2019). «Her fester mannen E-tjenesten trodde spionerte for Norge. Alt var bare en bløff.». *Aftenposten*. Besøkt 25. januar 2020.
4. 1 2  «Frode Bergs advokat: FSB kan ha skjønt at Berg ville trekke seg». *Aftenposten*. NTB. 5. mai 2018. Besøkt 25. januar 2020.
5. ↑  Gunnar Hultgreen (2. mai 2018). «Slik var Frode Bergs siste timer i frihet». *Dagbladet*. Foto: Henning Lillegård. Besøkt 25. januar 2020.
6. 1 2  Kjetil Stormark (15. februar 2018). «Hva er sannheten om spionsiktelsen mot Frode Berg?». Aldrimer.no. Besøkt 25. april 2019. «Den russiske sikkerhetstjenesten FSB har hevdet at Berg har arbeidet for norske myndigheter og CIA»
7. ↑
8. ↑  «Frode Bergs forsvarer ber om å få ny tolk». *Dagbladet*. NTB. 23. januar 2018. Besøkt 25. januar 2020.
9. ↑  Tønset, Arne Egil (11. februar 2018). «Frode Bergs advokat tror på en diplomatisk løsning». *NRK Finnmark*. Besøkt 25. januar 2020.
10. ↑  Malene Birkeland; Ole Kristian Strøm (8. juni 2019). «Frode Berg dømt for å ha overlevert 15.000 euro». *VG*. Besøkt 25. januar 2020.
11. ↑  Johannesborg, Philip Andre (19. februar 2018). «Frode Berg får fri rettshjelp». *NRK Finnmark*. Besøkt 25. januar 2020.
12. ↑  Maria Knoph Vigsnæs; Jan Espen Kruse (20. mars 2018). «Ingen løsning i sikte for Frode Berg – avslag på anke». *NRK*. NTB. Besøkt 25. januar 2020.
13. ↑  Kjell Persen; Ingvild Jensen (5. mai 2018). «Slik utveksler Russland spioner med NATO-land». *TV 2*. Besøkt 25. januar 2020. «Bergs russiske advokat Ilja Novikov har tro på en spionutveksling mellom Russland og Norge, og en litauisk professor i statsvitenskap er blant dem som mente at Norge burde se til Baltikum for å få Berg hjem.»
14. ↑  Peter Tálos; Linus Røvik Hauge (18. oktober 2018). «Muligheten for utveksling av Frode Berg kan være tapt». *Romsdals Budstikke*. NTB. Besøkt 25. januar 2020.
15. ↑  Christine Svendsen; Camilla Wernersen; Olav Døvik; Guri Norstrøm; Morten Jentoft (19. oktober 2018). «Botsjkarjov løslates – fortsatt spionsiktet». *NRK*. Besøkt 25. januar 2020.
16. ↑  Ole Kristian Strøm; Martha C. S. Holmes; Jostein Matre; Jenny-Linn Lohne; Ola Haram; Halvor Bjørntvedt (16. april 2019). «Frode Berg dømt til 14 år i fengselskoloni». *VG*. Foto: Jørgen Braastad. Besøkt 16. april 2019.
17. ↑  Linda Söderlund (9. april 2019). «Norska spionmisstänkta Frode Berg kan dömas till 14 års fängelse i Ryssland». *YLE* **(svensk)**. Besøkt 23. januar 2020.
18. ↑  Stian Eisenträger; Ola Haram (13. august 2019). «Støttegruppen: – Vi er alvorlig bekymret for helsen til Frode Berg». *VG*. Besøkt 25. januar 2020.
19. ↑
20. ↑
21. ↑
22. ↑  Kjell Persen; Øystein Bogen (9. januar 2020). «Slik brukte russerne Frode Berg til å lure Norge og NATO med falske opplysninger». *TV 2*. Besøkt 25. januar 2020.
23. ↑  Morten Jentoft (8. desember 2019). «Frode Berg: Alt startet på et lite spisested nordvest i Russland i 2014». *NRK Urix*. Besøkt 25. januar 2020.
24. ↑  Tormod Strand; Jan Espen Kruse; Hallvard Sandberg; David Vojislav Krekling (16. oktober 2019). «Litauisk nyhetstjeneste: – Nordmann fengslet for spionasje i Russland skal utleveres». *NRK Urix*. Besøkt 25. januar 2020.
25. ↑  «Advokat har søkt om benådning for Frode Berg». *Aftenposten*. NTB. 17. oktober 2019. Besøkt 25. januar 2020.
26. ↑  Kjell Persen; Ingvild Jensen (5. mai 2018). «Slik utveksler Russland spioner med NATO-land». *TV 2*. Besøkt 25. januar 2020.
27. ↑  Per Anders Johansen; Helene Skjeggestad (17. oktober 2019). «Ville skjule mikrofoner i presidentens hjem. Her er den russiske storspionen som kan sikre at Frode Berg blir en fri mann.». *Aftenposten*. Besøkt 25. januar 2020.
28. ↑  Christian Kråkenes; Ola Mjaaland; Sverre Holm-Nilsen; Erlend Kinn (15. november 2019). «Frode Berg er ute av Russland». *NRK Finnmark*. Besøkt 15. november 2019.
29. ↑
30. ↑  Trym Mogen; Gunnar Hultgreen; Jesper Nordahl Finsveen; Lars Martin Gimse; Henning Lillegård; Christian Roth Christensen (17. november 2019). «Hentet hjem av E-tjenesten». *Dagbladet*. Besøkt 25. januar 2020.
31. ↑  Helle Aarnes (16. november 2019). «Frode Berg er tilbake i Norge». *Aftenposten*. NTB. Besøkt 25. januar 2020.
32. ↑
33. ↑  Marit Kolberg; Martin H. W. Zondag; Morten Jentoft (19. november 2019). «Frode Berg snakker ut etter løslatelsen: – En etterretningsskandale av dimensjoner». *NRK*. Besøkt 25. januar 2020.
34. ↑  Marit Christensen (6. april 2019). «–En tragikomisk spionfortelling». *VG*. Besøkt 25. januar 2020.
35. ↑
36. ↑  Eiliv Frich Flydal; Gunnar Hultgreen; Henning Lillegård (22. april 2018). «- Frode følte seg presset av etterretningstjenesten». *Dagbladet*. Besøkt 25. januar 2020.
37. ↑  «Berg-siktelse knyttes til UD-reise til St. Petersburg». *Dagbladet*. NTB. 12. desember 2018. Besøkt 25. januar 2020.
38. ↑  Ola Haram; Ådne Husby Sandnes (26. november 2018). «Her er mannen som rekrutterte Frode Berg». *VG*. Foto: Tore Kristiansen. Besøkt 25. januar 2020.
39. ↑  Gunnar Hultgreen (10. oktober 2018). «- Hemmelig kontakt mellom FSB og E-tjenesten». *Dagbladet*. Besøkt 25. januar 2020.
40. 1 2  Kasper Frøjd (30. april 2018). «Aftenposten: Frode Berg møtte E-tjenesten på hotell i Oslo». *TV 2*. NTB. Besøkt 25. januar 2020. «62-åringen fikk også en mobiltelefon, som ifølge Aftenposten hadde krypteringsteknologi som skulle begrense muligheten for avlytting.»
41. 1 2  Iselin Elise Fjeld; Morten Jentoft (22. april 2018). «Forsvarerne: Frode Berg var i Moskva på oppdrag for E-tjenesten». *NRK*. NTB. Besøkt 25. januar 2020.
42. ↑  Morten Jentoft (23. april 2018). «Frode Berg spiller ballen over til norske myndigheter». *NRK Urix*. Besøkt 25. januar 2020.
43. ↑  Øystein Bogen (12. januar 2020). «Vil ha dekket reiseregning på 820 000 kroner etter Russland-oppholdet». *TV 2*. Besøkt 25. januar 2020.
44. ↑
45. ↑  Louise Krüger; Morten Jentoft; Pedja Kalajdzic (23. januar 2020). «Frode Berg får 4,3 millioner i erstatning av staten». *NRK*. Besøkt 23. januar 2020.
46. ↑
47. ↑
48. ↑
49. ↑

Eksterne lenker
---------------

* (no) Detaljert tidslinje hos *NRK*
* (no) Portrettintervju i magasinet Krigsropet